《自顺阳至均房道五首用陈符宝去非韵 其三》
宋代·张嵲

我行均阳道，冈阜如群驼。涧石既齿齿，寒山亦峨峨。

乔林木叶尽，仰见鹤鹳窠。风景固不殊，举目异山河。

我生虽尚壮，百虑纷已多。祗今且如此，后日当奈何。

细较平生中，忧乐恒相摩。悲吟谁复听，日暮越前坡。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。